33. schôdza NR SR - 14.deň - A. dopoludnia
Dátum: 2025-04-15
Poslanec: Jakab, Július (SLOVENSKO)
Druh vystúpenia: Vystúpenie v rozprave

6. Dobrý deň, dámy a páni, ďakujem veľmi pekne, že sme tu v takom hojnom počte (povedané so smiechom), to teraz hovorím v úvodzovkách, je tu päť a pol poslanca. Ale toto je veľmi dôležitá téma pre slovenský parlament preto, aby sme tu trošku vyčistili ovzdušie, a to hovorím doslova, od takého toho alkoholického závanu. Pretože keď si normálny človek, bežný človek, obyčajný človek keď ide na internet a pozrie si videá z parlamentu a pozrie si všetky opilecké prejavy, tak mám pocit, že zo žiadnej krčmy na Slovensku nie je toľko videí opitých ľudí, ako práve z Národnej rady Slovenskej republiky. A potom sa bavíme o tom, že kto môže piť v práci. Kto môže piť v práci na Slovensku? No nikto. Prečo ľudia nemôžu piť v práci na Slovensku? Preto, lebo alkohol je návyková látka a spôsobuje závislosť. A závislí ľudia robia zlé rozhodnutia a neodvádzajú kvalitnú prácu. Preto sa ľudia zo závislostí liečia. A preto je alkohol návyková látka, lebo závislí ľudia potrebujú alkohol na svoje prežitie. A potom vidíme v parlamente, že tuná sa to dá, že tu sa dá rozhodovať o fungovaní krajiny, o osudoch päť a pol milióna ľudí s tým, že máte niekoľko promile v krvi. A je to úplne v pohode. Beží vám plat, nikto vám nepovie, že máte z práce odísť, nedostanete žiadnu pokutu, žiadnu výstrahu, niekedy, by som povedal, že je to dokonca frajerina sa opiť tu v práci a ukazovať všetkým, že vy si to môžete dovoliť ako poslanci. A s tým treba urobiť koniec. Pretože keď nikto na Slovensku nemôže piť v práci, keď nikto na Slovensku nemôže piť a potom šoférovať, pretože ohrozuje seba aj druhých ľudí, ktorých stretne na ceste, a niekedy ohrozuje aj semafory, tak potom ani ľudia v práci by nemali piť. Keď sa bavíme o tom, že alkohol zabíja, že zabíja toho, kto ho pije, a že zabíja tých, ktorí, ktorí sú tomu človeku závislému od alkoholu vystavení, no tak zabíja dvojnásobne, pokiaľ ľudia pod vplyvom alkoholu rozhodujú o chode tejto krajiny. A keď sa bavíme o tom, že vládna koalícia má 79 nestabilných členov a niekedy tie hlasovania prechádzajú dajme tomu sedemdesiatimi šiestimi hlasmi a my medzi sebou vidíme niektorých členov vládnej koalície, poslancov, ktorí sú takmer na každom hlasovaní pod vplyvom alkoholu, tak môžeme zodpovedne povedať, že o fungovaní tejto krajiny rozhodujú opité hlavy. A opitá hlava ešte nikdy nič dobré nevymyslela, ešte na nič dobré neprišla. A tomu treba dať koniec. A preto tento návrh hovorí o tom, že poslanci by mali byť tiež podrobení fúkaniu, tak ako všetci obyčajní ľudia či na ulici, ktorí idú autom a zastavia ich policajti a tí im dajú fúkať a zisťujú, či náhodou nie sú pod vplyvom alkoholu, tak aj v práci, keď sa nezdá pracovný výkon a človek javí známky požitia alkoholu, je podrobený dychovej skúške a môže byť za to dokonca vyhodený. Vyhodený z práce. Ale poslancom sa nič nedeje. A my hovoríme, že stačilo. Stačilo opitých ľudí, ktorí rozhodujú o smerovaní Slovenska, o osudoch päť a pol milióna ľudí. A hovoríme, že pokiaľ predsedajúci alebo poslanecký klub vyzve, aby sa niekto podrobil dychovej skúške, či už je to poslanec alebo niekto, kto sa zúčastňuje rokovania v parlamente, mal by byť podrobený dychovej skúške. Kto vykoná tú dychovú skúšku? No keď tu máme prípady viď Michala Šipoša alebo Igora Matoviča, ktorí za to, že vyslovili pravdu, že ukázali pravdu, boli policajtmi vyvedení z rokovacej sály, tak istí policajti by dávali aj fúkať, by dávali fúkať poslancom. A za to, keby nafúkali, by hrozil postih - šesť mesačných platov. Šesť mesačných platov, o ktoré by poslanec prišiel za to, že má vypité. Keď to porovnáme s tým, čomu momentálne čelí taká Veronika Remišová, že za odhalenie pravdy, že poukázanie na to, čo sa udialo a čo je zapísané v majetkových priznaniach, čelí pokute dvanástich mesačných platov, celoročného príjmu, no tak si myslím, že ešte stále je to zhovievavé. A pokiaľ máte nejakú, nejakú pripomienku k tomuto zákonu, pokojne poďme ho posunúť cez prvé čítanie, poďte ukázať celému národu, že v parlamente sa nemôže piť a že aj poslanci sú rovní obyčajným ľuďom, ktorí nemôžu piť na ulici alebo ktorí nemôžu piť v práci, že sme úplne rovnakí ako ostatní zamestnanci, ktorí chodia dennodenne do roboty, aby zabezpečili živobytie pre svoju rodinu a že podliehajú zákonom, ktoré sa tu schvaľujú. A že aj to, že nemôžu požívať alkohol v práci, bolo schválené tu. A že aj to, že nemôžu šoférovať pod vplyvom alkoholu, bolo schválené tu. Takže dosť bolo farizejstva v Národnej rade, dosť bolo pretvárky, dosť bolo, že ľudia musia dodržiavať zákony, ktoré tuná častokrát opité hlavy schvália, ale tu sa piť môže. Tu sa piť bezpečne môže a nikto s tým nič nedokázal doteraz urobiť. Takže hovoríme, páni poslanci, poďme ukázať ľuďom, že tak ako oni nemôžu, aj v parlamente sa nemôže. A keď sa bavíme o tom, že kto to podporí a kto to nepodporí, bude to obrovská vizitka súčasnej vládnej koalície. Bude to obrovská vizitka všetkých moralistov, ktorí sú tu, ktorí dokážu rozprávať o tom, ako treba žiť, o tom, ako treba napĺňať zákony, ale sami nespĺňajú ani, ani to, čo ľudia na, v práci musia zažívať každý jeden deň. Keď sa bavíme o tých videách, tak je to naprieč, ide to naprieč vlastne celým vznikom Slovenskej republiky. Mali sme tu poslancov, už som hovoril tie posledné udalosti, zvalený semafor, útek z miesta činu, mali sme tu poslanca, ktorý bol prichytený, ako mal vypité a šoféroval automobil, dobre si pamätáte tie videá, máte tu poslancov, ktorí brblocú a na ktorých je evidentne vidno, že sú pod vplyvom nejakej látky, ktorí tu normálne sa postavia za tento pult a idú hovoriť o tom, ako ľudia majú fungovať a ako majú žiť a ako majú plniť zákony. Pritom títo ľudia sa sami necítia. Bohužiaľ, my často ich cítime v tých laviciach. My často cítime ten závan alkoholu, my často vidíme a sme svedkami toho, ako príde premiér zjavne pod vplyvom, chodí tu, podáva si ruky po celom pléne, objíma sa tu s ľuďmi, potom príde, niekomu ukáže stredný prst, niečo brbloce, áno, ja som bol svedkom toho. Bol som svedkom toho, keď Robert Fico prišiel, ukázal mi stredný prst, nám všetkým, ktorí sme tam sedeli, a začal čosi brblotať. Ja som cítil ten závan a poviem vám, že takéhoto premiéra Slovenskej republiky nechcem. Nie kvôli tomu, čo všetko zlé robí, a to je jedna vec, akú drahotu privádza na ľudí, aké zákony schvaľuje, aké konsolidácie schvaľuje, ako zadlžuje Slovensko a pri tom sa tvári na neviem akého velikána. Ja som tam videl jednu opitú trosku, ktorá ukazovala stredný prst a čosi bľabotala, ani mu nebolo dobre rozumieť. A počuli a videli sme to všetci, ktorí tam boli. A to, že mal vypité a tu chodil pomedzi poslancov, videli všetci poslanci, ktorí tu boli a všetci cítili ten závan. Takže nejde tu len o poslancov v tomto, v tomto návrhu zákona, ide aj o všetkých, ktorí sa účastnia rokovania Národnej rady Slovenskej republiky. Nie, nemôže si nikto dovoliť prísť opitý do Národnej rady. A mali by fúkať všetci, ktorí, pri ktorých je podozrenie, že sú pod vplyvom alkoholu alebo inej návykovej látky, pretože krajinu nemožno viesť opitou hlavou. Vyzývam vás všetkých, vážení kolegovia poslanci, tí, ktorí ste tu, mnoho vás nie je z vládnej koalície, jeden, ale príde na hlasovanie a budete sa zodpovedať celému Slovensku, že či ste nadľudia, alebo ste takí istí ako všetci na Slovensku, ktorí vás volia, a viete plniť rovnaké zákony ako ľudia na Slovensku. Ďakujem veľmi pekne.